Schweizerischer Alpwirtschaftlicher Verband
Dr Schwiizerisch Alpwirtschaftlich Verband (SAV) – uf Französisch Société Suisse d’économie alpestre, und uf Itliänisch Società svizzera d’economia alpestre – isch e Schwiizer Organisazioon vo dr Landwirtschaftspolitik.

Gschicht 
Dr SAV isch organisiert als Verein. Er isch anne 1863 z Olte gründet worde und het denn und no bis as Ändi vom 20. Joorhundert dr Name Schwiizerische Alpwirtschaftliche Verein gha.

Wo d Fachlüüt vo dr Agrarwirtschaft gmerkt händ, ass i dr Schwiiz im 19. Joorhundert d Landwirtschaft im Taal vo dr Politik meh gförderet wird als die auf den Alpe, und au, ass d Sümmerig uf teil Alpe nid psunders guet organisiert isch, het me dä gsamtschwiizerisch Verein gründet, zum de Puure z hälfe und au i dr Politik d Sach vo dr Bärglandwirtschaft besser z verträtte. Es sind dozmol grundlegendi Schrifte usgschaffet worde zu däm Berych vo dr Landwirtschaft, so wie öppe die, wo dr ETH-Profässer Elias Landolt anne 1862 über d Bärgwälder und d Alpe gschribe het.

D Iniziante für d Gründig vom SAV sind dr Joseph Schild us em Kanton Soledurn und dr Bärner Rudolf Schatzmann gsi.

1864 isch die erschti Alpstatistik usecho, wo dr SAV agfange und zäme mit em Eidgenössische Statistische Büro fertig gmacht het.

S Büro vom Verband isch hüt z Bärn.

Sekzioone 
Dr SAV het Sekzioone i dene Kantöön:
 Apezäll Inneroode
 Apezäll usseroode
 Bärn
 Friburg
 Glarus
 Graubünde
 Jura
 Luzärn
 Nidwalde
 Obwalde
 Sanggalle
 Uri
 Tessin
 Wallis

Weblink 
 Website vom Schwiizerischen Alpwirtschaftliche Verband
 Alporama vo dr Schwiizerischen Arbetsgmeinschaft für d Bärggebiet

Verein i de Schwiz
Landwirtschaft